મહેસાણાઃ રાજ્યપાલ ઓ. પી. કોહલીએ મહેસાણામાં 69મા પ્રજાસત્તાક પર્વના મંગળ પ્રભાતે, પોલીસ બેન્ડવાદકો દ્વારા રાષ્ટ્રગીતની ગૌરવશાળી ધૂનની સુરાવલીઓ અને ભારતીય વાયુદળના હેલિકોપ્ટરમાંથી પુષ્પપાંખડીઓની વર્ષા અને દેશભક્તિની લાગણીઓથી છલોછલ વાતાવરણમાં રાષ્ટ્રધ્વજ ત્રિરંગો લહેરાવ્યો હતો. ગણતંત્ર દિવસના આ મુખ્ય સમારોહનો નજારો માણવા હજારોની સંખ્યામાં જિલ્લાવાસીઓ પોલીસ પરેડ ગ્રાઉન્ડમાં ઊમટી પડ્યા હતા. રાજ્યપાલની સાથે રાજ્યના મુખ્યમંત્રી વિજય રૂપાણીએ રાષ્ટ્રધ્વજને સલામી આપી હતી.